Voormalige kelner vas ná moord op Pta-oumaAnita Cassell. Foto: Facebook ŉ Vermeende dwelmverslaafde is Maandag in die noorde van Pretoria in hegtenis geneem skaars nege uur nadat hy Anita Cassell, ’n ma en ouma in haar laat 60’s, na bewering verskeie kere met ŉ mes gesteek het. Maroela Media het Maandag berig Anita, wat saam met haar seun, Danie Cassell, en kleinseun, in hul huis in Wonderboom woon, is tussen 05:30 en 06:00 daar aangeval deur iemand wat bekend is aan die gesin. Mirna von Benecke, woordvoerder van die Sinoville-polisie, het Dinsdag aan Maroela Media gesê die verdagte is 34 jaar oud en nie 25 soos vroeër berig is nie. Danie Cassell. Foto: Facebook “Die man is omstreeks 15:00 by ŉ dobbelplek in Ninapark opgespoor en in hegtenis geneem,” het Von Benecke gesê. Von Benecke het gesê die verdagte het glo voorheen as kelner vir Danie, medebestuurder van Panarotti’s in die Kolonnade-winkelsentrum, gewerk. “Die verdagte is glo ŉ dwelmverslaafde en die slagoffers wou hom help deur vir hom ŉ werk en blyplek te gee. Hy is egter sowat ŉ maand gelede afgedank omdat hy glo nie van sy gewoontes wou afsien nie,” het sy gesê. Daar word vermoed dat die verdagte Maandag by die Cassells se huis ingebreek het om die sleutels van die restaurant se kluis te steel. Anita het hom glo in die huis betrap, waarna hy haar verskeie kere met ŉ mes gesteek het. Sy is op die toneel dood. Danie het op hulle afgekom en is ook gewond en na ŉ hospitaal geneem. Die kleinseun is ná die voorval vir berading gestuur en in ŉ plek van veiligheid opgeneem. Die man het met ŉ selfoon en die restaurant se kluissleutels van die toneel gevlug. Hy het glo omstreeks 06:20 by die restaurant ingebreek en ’n onbekende bedrag geld uit die kluis gesteel. “Alle polisiebeamptes van die Sinoville-polisie asook verskeie lede van die Sinoville- gemeenskapspolisiëringsforum het dadelik ná die voorval die saak begin ondersoek in ŉ poging om die man so gou moontlik op te spoor. Deur die polisie en lede van die publiek se samewerking is die verdagte gou uitgesnuffel.” Die verdagte sal na verwagting Woensdag in die Pretoria-Noord-landdroshof verskyn op aanklag van moord, aanranding met die doel om ernstig te beseer, huisroof en inbraak by ŉ sakeonderneming. Kyle Mason, medebestuurder van die Panarotti’s in die Kolonnade, is deur die kettinggroep se hoofkantoor aangesê om nie kommentaar te lewer nie. Pierre van Tonder, uitvoerende hoof van die Spur-groep, het by navraag aan Maroela Media gesê Danie sterk aan in die hospitaal. “Hy het steekwonde aan sy arm en ribbes en hy is geweldig getraumatiseer en emosioneel,” het Van Tonder gesê. Hy het gesê Danie is verpletter deur die verlies van sy ma en het namens die groep sy innige meegevoel betuig aan Danie en sy familie in hierdie moeilike tyd.